
	Parlamentul României
Camera Deputaţilor


	COMISIA PENTRU ADMINISTRAŢIE

PUBLICĂ, AMENAJAREA TERITORIULUI

ŞI ECHILIBRU ECOLOGIC

Nr. 26/82/09.05.2012                                 Pl-x 93/2012
	COMISIA JURIDICĂ, DE DISCIPLINĂ ŞI IMUNITĂŢI
Nr. 31/273.24.06.2012

  Bucureşti, 14 iunie 2012


BIROULUI  PERMANENT

AL

CAMEREI DEPUTAŢILOR


Vă înaintăm, alăturat, Raportul Comun asupra proiectului de Lege privind modificarea şi completarea Legii nr.35/2008 pentru alegerea Camerei Deputaţilor şi a Senatului şi pentru modificarea şi completarea Legii nr.67/2004 pentru alegerea autorităţilor administraţiei publice locale, a Legii administraţiei publice locale nr.215/2001 şi a Legii nr.393/2004 privind Statutul aleşilor locali, trimis Comisiei pentru administraţie publică, amenajarea teritoriului şi echilibru ecologic şi Comisiei juridice, de disciplină şi imunităţi pentru dezbatere în fond, în procedură obişnuită, cu adresa nr. Pl.x 93 din 24 aprilie 2012, înregistrată cu nr.26/82 din 24 aprilie 2012, respectiv sub nr. 31/273 din 23 aprilie 2012.
PREŞEDINTE                                      VICEPREŞEDINTE

     Bogdan  CANTARAGIU                             Florin   IORDACHE

  Bucureşti, 14 iunie 2012


RAPORT COMUN
asupra proiectului de Lege privind modificarea şi completarea Legii nr.35/2008 pentru alegerea Camerei Deputaţilor şi a Senatului şi pentru modificarea şi completarea Legii nr.67/2004 pentru alegerea autorităţilor administraţiei publice locale, a Legii administraţiei publice locale nr.215/2001 şi a Legii nr.393/2004 privind Statutul aleşilor locali

În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia pentru administraţie publică, amenajarea teritoriului şi echilibru ecologic şi Comisia juridică, de disciplină şi imunităţi au fost sesizate, spre dezbatere, în fond, în procedură obişnuită, cu proiectul de Lege privind modificarea şi completarea Legii nr.35/2008 pentru alegerea Camerei Deputaţilor şi a Senatului şi pentru modificarea şi completarea Legii nr.67/2004 pentru alegerea autorităţilor administraţiei publice locale, a Legii administraţiei publice locale nr.215/2001 şi a Legii nr.393/2004 privind Statutul aleşilor locali, trimis cu adresa nr. Pl. x 93 din 24 aprilie 2012 şi înregistrată cu nr.26/82 din 24 aprilie 2012, respectiv cu nr. 31/273 din 24 aprilie 2012. 


Conform dispoziţiilor art.75 din Constituţia României, republicată şi ale art. 92 alin.(9) pct.2 din Regulamentul Camerei Deputaţilor, republicat, Camera Deputaţilor este Cameră decizională.
Consiliul Legislativ a avizat favorabil iniţiativa legislativă, conform avizului nr.1133 din 28.11.2011.
Senatul, în calitate de primă camera sesizată, a adoptat proiectul de lege, ca urmare a depăşirii termenului de adoptare, potrivit art.75 alin.(2) teza a III-a din Constituţia României republicata, în şedinţa din 28 noiembrie 2011.

Guvernul României a transmis un punct de vedere cu nr.2722 din 28.11.2011, prin care nu susţine adoptarea iniţiativei legislative.


Proiectul de lege supus dezbaterii are ca obiect de reglementare modificarea şi completarea Legii nr.35/2008 pentru alegerea Camerei Deputaţilor şi a Senatului şi pentru modificarea şi completarea Legii nr.67/2004 pentru alegerea autorităţilor administraţiei publice locale, a Legii administraţiei publice locale nr.215/2001 şi a Legii nr.393/2004 privind Statutul aleşilor locali, cu modificările şi completările ulterioare, în sensul instituirii obligaţiei cetăţenilor de a participa la vot sub sancţiune contravenţională.

Prin proiect se mai preconizează ca alegătorii care, din diverse motive, nu pot vota la secţia de votare la care este arondată strada sau localitatea unde îşi au domiciliul, să poată vota şi la alte secţii de votare, după înscrierea lor în lista electorală suplimentară, situaţie în care li se va elibera un înscris din care să rezulte că au votat la secţia de votare respectivă. Totodată, se mai propune ca, în lista electorală suplimentară, să fie trecuţi, de către preşedintele biroului electoral al secţiei de votare, şi cetăţenii români din străinătate, pentru a vota, dacă fac dovada cu paşaportul că domiciliază ori au reşedinţa în străinătate.


În conformitate cu prevederile art. 61 şi art.63 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic şi Comisia juridică, de disciplină şi imunităţi au examinat proiectul de lege sus menţionat, în şedinţe separate. Membrii Comisiei pentru administraţie publică, amenajarea teritoriului şi echilibru ecologic au examinat proiectul de lege, în şedinţa din 9 mai 2012. Membrii Comisiei juridice, de disciplină şi imunităţi au examinat proiectul de lege în şedinţa din 13 iunie 2012.
Din numărul total de 29 membri ai Comisiei pentru administraţie publică, amenajarea teritoriului şi echilibru ecologic  au participat la dezbateri 27 deputaţi. Din numărul total de 23 de membri ai Comisiei juridice, de disciplină şi imunităţi au participat la dezbateri 14 deputaţi.

În urma examinării intervenţiei legislative şi a opiniilor exprimate de către membrii Comisiei pentru administraţie publică, amenajarea teritoriului şi echilibru ecologic, precum şi de către membrii Comisiei, juridice, de disciplină şi imunităţi s-a hotărât, cu unanimitate de voturi, respingerea  proiectului de Lege privind modificarea şi completarea Legii nr.35/2008 pentru alegerea Camerei Deputaţilor şi a Senatului şi pentru modificarea şi completarea Legii nr.67/2004 pentru alegerea autorităţilor administraţiei publice locale, a Legii administraţiei publice locale nr.215/2001 şi a Legii nr.393/2004 privind Statutul aleşilor locali. 

Conform art. 36 din Constituţia României, republicată, se consacră dreptul de vot, care alături de dreptul de a fi ales, prevăzut de art. 37 din Legea fundamentală,  se înscrie în categoria drepturilor politice. Dreptul de vot, ca de altfel toate celelalte drepturi politice recunoscute de legiuitorul constituant cetăţenilor, este un drept subiectiv, fundamental al persoanei fizice şi, ca orice drept subiectiv, el poate să fie exercitat sau să nu fie exercitat de către titular, această opţiune fiind de esenţa oricărui drept subiectiv. Dacă s-ar reglementa obligaţia juridică a cetăţenilor de a-şi exercita acest drept, aşa cum se propune în proiect, ar însemna ca dreptul de vot, statuat prin normă constituţională, să fie „transformat", printr-o normă de nivel inferior Constituţiei, într-o obligaţie de vot, încălcându-se, astfel, principiul supremaţiei Constituţiei consacrat de art. 1  din Legea fundamentală, precum şi principiul ierarhiei actelor normative. Ca atare, având în vedere că legiuitorul constituant nu a reglementat şi obligaţia exercitării dreptului de vot, rezultă neconformitatea soluţiei legislative propuse cu prevederile şi principiile Constituţiei. Precizăm că o eventuală reglementare în sensul propus prin proiect nu s-ar putea face decât prin revizuirea Constituţiei, caz în care ar urma ca obligaţia de a vota să fie prevăzută în capitolul privind „îndatoririle fundamentale".
În raport de obiectul şi conţinutul său, propunerea legislativă  face parte din categoria legilor organice.
           PREŞEDINTE,                                      VICEPREŞEDINTE
     Bogdan CANTARAGIU                                Florin IORDACHE
Consilier parlamentar, Sofia Chelaru

                                     Consilier parlamentar, Paul Şerban

